MPS tunggu kelulusan KPKT – Tiang
SIBU: Timbalan Menteri Kesihatan Awam, Perumahan dan Kerajaan Tempatan, Michael Tiang berkata, Majlis Perbandaran Sibu (MPS) masih menunggu kelulusan daripada Kementerian Kesihatan Awam, Perumahan dan Kerajaan Tempatan (KPKT) untuk jumlah sebenar skuter peronda untuk warden trafiknya. Beliau berkata setakat ini, polis telah mula melatih warden trafik MPS bagi menyediakan mereka dalam membantu mengawal aliran trafik, khususnya di hadapan sekolah. “Akan bermula tahun ini kerana di Kuching, Majlis Bandaraya Kuching Selatan (MBKS) sudah pun bermula walaupun mereka hanya mempunyai enam unit skuter peronda, lebih banyak lagi pada masa akan datang. “MPS masih di peringkat melatih warden trafik dan menunggu peralatan. “Saya telah melihat mereka mempunyai skuter peronda – enam unit sudah dibeli oleh MBKS. Jadi, begitu juga, SMC – mereka akan mempunyai peralatan yang serupa.  “Mereka masih menunggu kementerian untuk meluluskan jumlah sebenar kenderaan rondaan,” kata Tiang kepada pemberita selepas melancarkan kempen penjualan bendera Bulan Sabit Merah Malaysia (BSMM) Sibu di Taman Selera Muhibbah di sini, malam tadi. Merujuk kepada kutipan derma, Tiang menggesa orang ramai untuk menyokong BSMM kerana aktiviti pertubuhan itu adalah untuk berkhidmat kepada masyarakat. Beliau berkata, pertubuhan bukan kerajaan (NGO) itu tidak dapat menjalankan kutipan dana sejak beberapa tahun lalu akibat penularan wabak pandemik Covid-19. “Saya berharap orang ramai memberi sokongan kepada mereka dengan menyumbang seikhlas hati,” katanya. Beliau berkata, pergerakan BSMM sangat proaktif dalam menjalankan program kokurikulum di sekolah dan juga rumah dalam mengendalikan pertolongan cemas. “Mereka telah mengajar generasi dan generasi belia kita untuk melengkapkan diri dengan kemahiran pertolongan cemas. Saya amat menghargainya,” katanya. Tiang menambah semasa pandemik Covid-19, BSMM masih memainkan peranan penting di barisan hadapan bersama-sama polis dan kakitangan perubatan, serta sukarelawan lain. Oleh Akun Giman 
See author's posts
